
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00579/2014-04

12.12.2014. године

Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 12.12.2014. године, донела је

О Д Л У К У

о акредитацији високошколске установе

Утврђује се да Алфа Универзитет - Факултет за менаџмент у спорту, са седиштем у ул.  DOCVARIABLE ConvertString(Adresa,1,5) \* MERGEFORMAT Палмира Тољатија 3, Београд, ПИБ: 100421811, Матични број: 17347535, испуњава прописане стандарде за акредитацију високошколских установа.

О утврђеној акредитацији из става 1. ове одлуке Комисија за акредитацију и проверу квалитета издаје Уверење. 

О б р а з л о ж е њ е

Високошколскa установа Алфа Универзитет - Факултет за менаџмент у спорту, са седиштем у ул.  DOCVARIABLE ConvertString(Adresa,1,5) \* MERGEFORMAT Палмира Тољатија 3, Београд, је дана 28.03.2014. године поднела захтев за акредитацију установе под бројем 612-00-00579/2014-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе Алфа Универзитет - Факултет за менаџмент у спорту, и предлог одлуке, достављени су Комисији за акредитацију и проверу квалитета.

Установа је акредитовала следеће студијске програме:
1. Основне академске студије Менаџмент у спорту, 240 ЕСПБ, за упис 90 студената у прву годину студија

2. Мастер академске студије Менаџмент у спорту, 60 ЕСПБ, за упис 25 студената у прву годину студија

3. Мастер академске студије Менаџмент тренажне технологије, 60 ЕСПБ, за упис 25 студената у прву годину студија

4. Докторске академске студије Менаџмент у спорту, 180 ЕСПБ, за упис 25 студената у прву годину студија

Основни задаци високошколске установе су у складу с циљевима високог образовања, који су утврђени законом, изражени су сажето, утврђени су од органа управљања високошколске установе и објављени су на сајту факултета. Основни задаци показују друштвену оправданост постојања високошколске установе.
Главни циљеви Факултета исказани су кроз мисију и визију, а произилазе из основних задатака установе:  практична примена стечених знања и вештина у радном процесу кроз изграђен професионалан однос према обавезама и чвршће повезивање с образовним, научно-истраживачким институцијама и организацијама у области спорта. Све активности које спроводи ова високошколска установа су у складу са постављеним задацима и дефинисаним циљевима и константно се унапређују..

Факултет има усвојен план рада који је заснован на систематичном  и сталном прикупљању  података и њиховој стручној анализи. Сви плански документи су доступни јавности и примењују се у пракси. 

Факултет редовно и систематски врши контролу испуњености својих основних задатака: образовних, научних, истраживачких и стручних. Контролу испуњености основних задатака и циљева спроводи Савет факултета и декан у планираним временским интервалима, а најмање једном годишње. Комисија за квалитет Факултета најмање једном у три године пише извештај о самовредновању. Сви извештаји доступни су јавности на сајту Факултета.
Факултет за менаџмент у спорту је уредио организациону структуру и систем управљања кроз Статут Факултета.  Из извода Статута Факултета може се утврдити да постоје формално успостављена тела са конкретним одговорношћу за унутрашње осигурање квалитета. Чланом 31. регулисана је организациона структура која има у свом саставу следеће организационе јединице: Научно- истраживачке организационе јединице, Интегрисане стручне службе и Интегрисану библиотеку. Научно-истраживачка организациона јединица има Научно- истраживачки центар за развој менаџмента у спорту и Спортско-дијагностички и прогностички центар. 

Установа је акредитовала један студијска програма основних академских студија, два студијска програма мастер академских студија и један студијски програм докторских академских студија. Квалификације које студенти стичу завршетком студија одговарају карактеру и циљевима студијских програма, а описи квалификација и исходи знања имају јасно постављене захтеве и детаљно су описани за сваки студијски програм. На основу увида у студијске програме може се закључити да они испуњавају основне стандарде квалитета и да између њих постоји потребан степен усаглашености. 
Студијски програми су повезане и усклађене целине и обухватају циљеве, структуру и садржаје предмета, начине и процедуре уписа, исходе и методе учења и начин провере знања. Сви предмети из студијских програма имају дефинисан број ЕСПБ бодова, а студијски програми имају одговарајући број ЕСПБ бодова у складу са нивоима студија. 
Наставно-научно веће Факултета за менаџмент у спорту је усвојило Програм развоја научно-истраживачке делатности. Факултет је 14.9.2019. године акредитован за обављање научноистраживачке делатности у области друштвених наука – менаџмент и бизнис, а нови захтев за обнову акредитације поднет је јуна 2013. године. На Факултету се реализује 9 пројеката, 6 домаћих и 3 међународна. У раду на пројектима учествује 27 наставника и сарадника Факултета. 
Научноистраживачки рад на Факултету реализује се преко међународних и домаћих часописа. Факултет има своју међународну научну конференцију под називом "Менаџмент у спорту". Научна продукција Факултета у претходној години обухвата  57 публикацију (М14 – 1, М20 – 4, М30 – 26, М40 – 3, М50 – 12, М60 – 8 и М70 – 1). Садржај и резултати научноистраживачког рада Факултета усклађени су са циљевима установе и са националним и европским циљевима и стандардима високог образовања. Факултет обавља  научноистраживачки рад у циљу развоја  и унапређивања своје образовне делатности, квалитета наставе, усавршавања научног подмлатка и увођење студената у научно истраживачки рад.

За реализацију студијских програма Установа је ангажовала 27 наставника (7 редовних професора, 6 ванредних професора, 12 доцената и 2 предавача), од којих је 21 наставник запослен са пуним радним временом, један наставник је запослен са непуним радним временом и 5 наставника је ангажовано по уговору. Наставник Ђорђе С. Мачванин по годинама живота прелази границу за одлазак у пензију, те се Установи налаже да га изостави са листе наставника ангажованих у извођењу наставе на студијским програмима. Установа је ангажовала и 6 сарадника (4 асистената и 2 сарадника), од који је 5 сарадника запослено са пуним радним временом, а један сарадник је ангажован по уговору. Просечно оптерећење наставника је 5,66 часова недељно, а сарадника 7,19 часова недељно. Наставници запослени с пуним радним временом држе 85,73% наставе. Квалификације наставног особља су документоване и одговарају њиховим задужењима. Факултет обезбеђује наставницима и сарадницима услове за научни, и истраживачки рад, учешће на домаћим и међународним научним скуповима. 

На Факултету за менаџмент у спорту је запослено 10 ненаставних радника, од којих је седам са високом стручном спремом. Секретар установе је дипломирани правник. Установа има једног библиотекара са високом стручном спремом и једног књижничара са средњом стручном спремом. На пословима информационог система ради један извршилац са вишом стручном спремом, а  у студентској служби ради два извршиоца (један са високом и један са средњом стручном спремом. 

Статутом Факултета за менаџмент у спорту и Правилником о упису студената на основне и мастер академске студије утврђени су услови за упис студената на основу којих се врши избор кандидата и саставља ранг листа. Према конкурсу за упис студената дат је број студената за одређене студијске програме, услови за упис, као и висина школарине. Број студената који се уписује на Факултет одређује се на основу акта о акредитацији сваког студијског програма појединачно. На Факултету је обезбеђен висок степен јавности и транспарентности услова, процедура и критеријума који се примењују приликом организације пријемног испита и формирања ранг листа, укључујући и процедуру жалбе. Сва правила студирања објављују се и на сајту Факултета у електронској форми.   

Факултет за менаџмент у спорту непрекидно и систематски прати успех и напредовање студената на свим студијским програмима. Квалитет током студија се прати и документује резултатима испита. Према доступним подацима, Факултет анализира податке о успешности студената, нарочито о проходности на испитима и то код свих предметних наставника појединачно.  

Факултет је обезбедио простор и опрему неопходну за квалитетно извођење свих облика наставе према захтевима стандарда. Факултет укупно има на располагању 2448,81m², што за укупан број од 440 студената на свим студијским програмима износи 5,6 м2 бруто простора по студенту. Наставни простор обухвата амфитеатар, учионице, рачунарске учионице, библиотеку, читаоницу, салу за семинаре и одбране завршних радова, с укупном површином од 848,81м2 . Сви наставнички кабинети опремљени су савременом рачунарском опремом (рачунари с интернет прикључцима, скенери, штампачи).

Библиотека је део библиотеке Алфа универзитета и располаже фондом од 2.825 библиотечких јединица, а преко интернета су доступне и базе података страних часописа. Свим студентима и наставницима под једнаким условима доступне су не само наведене књиге факултета, већ и целокупни библиотечки фонд Алфа универзитета који чини више од 12.000 библиотечких јединица. Факултет је обезбедио покривеност свих предмета одговарајућом уџбеничком литературом и наставним средствима која обезбеђују квалитетну реализацију наставе и научноистраживачког рада. 

Листа опреме за извођење студијског програма садржи ставке које одговарају потребама студијског програма. Установа је приложила изјаву о поседовању рачунарске лабораторије и броја рачунара у њој. Факултет поседује једну рачунарску учионицу са 20 радних места, 35 рачунара, 10 штампача, 2 лаптоп рачунара, 6 пројектора 80 таблет рачунара који су на располагању студентима. Студенти, настaвно и истраживачко особље имају право бесплатног коришћења радног простора на рачунарским серверима рачунарског центра Универзитета и сталан приступ интернету.

Извори финансирања Факултета за менаџмент у спорту довољни су да обезбеде квалитетно извођење наставе најмање за период законом прописаног трајања студијског програма. Од свог настанка и формирања Факултет је увек пословао с позитивним резултатима. Средства за обављање делатности се обезбеђују од школарина, пројеката, оснивача, спонзорства, донација и осталих прихода. Уколико је потребно Факултет сам обезбеђује потребне банкарске кредите и гаранције. Факултет самостално утврђује распоред и намену финансијских средстава за сваку школску годину посебно, чиме је обезбеђена финансијска стабилност и ликвидност у дужем временском периоду. Финансијски план припрема финансијска служба а усваја Савет Факултета. Финансијским планом су јасно дефинисани приходи и расходи Факултета по врстама и динамици.

Факултет посебно прати квалитет извођења наставе, обављање испита, успешност студената у студирању у целини и на појединачним предметима, квалитет уџбеника и предузима потребне мере за уклањање уочених недостатака. Студијски програми су усаглашени с принципима Болоњске декларације, а Статутом и пратећим општим актима су постављени стандарди које је неопходно достићи у циљу обезбеђења квалитета. Доношењем Стратегије обезбеђења квалитета и Правилника о вредновању путем анкете, утврђени су поступци за оцењивање квалитета. Период обавезне провере одређен је као трогодишњи, уз могућност да се провере спроводе и чешће. На Факултету је основана  Комисија за обезбеђење квалитета коју чине пет чланова и то три члана из реда наставног особља, један члан  из ненаставног особља и један  студент.

На Факултету је у складу са Законом, формиран Студентски парламент кога чине студенти свих година студија. Деловање Студентског парламента је поред основних активности везаних за ангажовање у телима и органима Факултета, усмерено и на афирмацију и промоцију свих студената, не само Факултета за менаџмент у спорту, већ и Алфа универзитета. 
Факултет за менаџмент у спорту објављује потпуну, прецизну, јасну и доступну информацију о свом раду која је намењена студентима, потенцијалним студентима и осталим заинтересованим лицима. Информације о Факултету и Универзитету Алфа могу се добити на интернет страници http://alfa.edu.rs/ Поред података о чланицама Универзитета и линкова на њихове интернет странице, објављују се и све важне информације које се односе искључиво на Факултет за менаџмент у спорту, укључујући и листу наставника са биографијама.

Имајући у виду да је високошколска установа испунила стандарде за акредитацију високошколске установе прописане Правилником о стандардима и поступку за акредитацију високошколских установа и студијских програма, одлучено је као у диспозитиву.

Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

	Достављено:

- високошколској установи

- архиви КАПК

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е

О АКРЕДИТАЦИЈИ високошколске установе

Алфа Универзитет - Факултет за менаџмент у спорту, са седиштем у ул.  DOCVARIABLE ConvertString(Adresa,1,5) \* MERGEFORMAT Палмира Тољатија 3, Београд, ПИБ: 100421811, Матични број: 17347535, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08).  

Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

Београд, 12.12.2014. године

